ইন্টারনেটে বিভিন্ন ক্ষতিকর বাগ ঠিক করার জন্য ‘প্রজেক্ট জিরো’ নামের একটি প্রকল্প হাতে নিয়েছে ওয়েব জায়ান্ট গুগল। আর এই ‘প্রজেক্ট জিরো’র জন্য হ্যাকার টিম নিয়োগ দিয়েছে প্রতিষ্ঠানটি। এক প্রতিবেদনে প্রযুক্তিবিষয়ক সাইট ম্যাশএবল জানিয়েছে, বিভিন্ন আক্রমণ থেকে মানুষকে বাঁচানো এবং ‘হার্টব্লিড’ ধরনের ক্ষতিকর বাগ ঠিক করাই প্রজেক্ট জিরো দলের লক্ষ্য। গুগলের পক্ষ থেকে জানানো হয়েছে, তাদের নতুন নিয়োগ করা এই দলটি ইন্টারনেট নিরাপত্তা নিশ্চিত করার লক্ষ্যে তাদের শতভাগ সময় ব্যয় করবে। এই দলটি কোনও বাগ খুঁজে পেলে তা কোনও তৃতীয় পক্ষকে না জানিয়ে সফটঅয়্যার বা সেবা বিক্রেতাকে জানাবে এবং একটি পাবলিক ডাটাবেসে তা নথিভুক্ত করবে। এ ছাড়া শুধু বাগ চিহ্নিত ও সে সম্পর্কে প্রতিবেদন করার পাশাপাশি বিষয়টি বিশ্লেষণও করবে দলটি।